ΨΗΦΙΣΜΑ ΤΟΥ ΤΟΜΕΑ ΓΛΩΣΣΟΛΟΓΙΑΣ ΤΟΥ ΤΜΗΜΑΤΟΣ ΦΙΛΟΛΟΓΙΑΣ ΤΟΥ ΑΡΙΣΤΟΤΕΛΕΙΟΥ ΠΑΝΕΠΙΣΤΗΜΙΟΥ ΘΕΣΣΑΛΟΝΙΚΗΣ

Με βαθιά οδύνη πληροφορηθήκαμε τον θάνατο της καθηγήτριας Δήμητρας Θεοφανοπούλου-Κοντού, κορυφαίας γλωσσολόγου, πρωτοπόρου πανεπιστημιακής δασκάλας και ερευνήτριας. Η Δήμητρα Θεοφανοπούλου-Κοντού ήταν από τους πρώτους εισηγητές της σύγχρονης θεωρητικής γλωσσολογίας στην ανάλυση της ελληνικής γλώσσας και η πρώτη που εισήγαγε στην πανεπιστημιακή διδασκαλία στην Ελλάδα την τυπική σύνταξη και την ψυχογλωσσολογία κατά το γενετικό παράδειγμα του Νόαμ Τσόμσκι. Τα ερευνητικά της ενδιαφέροντα και τα δημοσιεύματά της καλύπτουν ένα ασυνήθιστα μεγάλο φάσμα, από την ελληνική της μυκηναϊκής περιόδου μέχρι τη φωνολογία και θέματα αιχμής στη νεοελληνική σύνταξη και μορφοσύνταξη. Το έργο της υπήρξε και παραμένει βαθιά επιδραστικό και τα διδακτικά της εγχειρίδια, στα οποία ενσωμάτωνε και την προσωπική της πρωτότυπη έρευνα, διαμόρφωσαν και ενέπνευσαν πάνω από μία γενιές νεότερων γλωσσολόγων. Αξιοσημείωτη ήταν η καθοδήγηση που αφειδώλευτα προσέφερε, σε κάθε στάδιο των σπουδών και της σταδιοδρομίας τους, σε δεκάδες μαθητών και μαθητριών της και νεότερων ερευνητών/ερευνητριών, πολλοί από τους οποίους τώρα υπηρετούν τη γλωσσολογία σε ιδρύματα της Ελλάδας και του εξωτερικού, σε όλα τα πεδία ανάλυσης της γλώσσας. Μαζί με τον Α.-Φ. Χριστίδη και την Ειρήνη Φιλιππάκη-Warburton είχαν την πρωτοβουλία και έθεσαν τα θεμέλια για τον μακροβιότερο θεσμό στην ελληνική γλωσσολογία, τις Ετήσιες Συναντήσεις του Τομέα μας. Με το ψηλό δημοκρατικό της ήθος, τη διεισδυτική αναλυτική σκέψη της και την πηγαία γενναιοδωρία της συνέβαλε καθοριστικά στη φυσιογνωμία και στην ανάπτυξη της γλωσσολογίας στην Ελλάδα και στη μελέτη της ελληνικής γλώσσας.

Τιμώντας την εκλεκτή επιστήμονα, συνάδελφο και δασκάλα, ο Τομέας Γλωσσολογίας αποφασίζει:

(α) να εκφράσει τα θερμά της συλλυπητήρια στον γιό της και στους οικείους της και

(β) να κοινοποιήσει ευρύτερα το ψήφισμα αυτό.

Θεσσαλονίκη, 21 Αυγούστου 2024

Ο Διευθυντής του Τομέα Γλωσσολογίας

Δώρης Κυριαζής, Καθηγητής Γλωσσολογίας του Α.Π.Θ.